Ritratt: Facebook - Mużika Mużika / Festivals Malta  Permezz ta' Mużika Mużika – Festival tal-Kanzunetta Maltija, il-kantant Aidan esperimenta b'kanzunetti bil-lingwa Maltija. Fil-festival huwa ppreżenta Naħseb Fik li kiteb, ikkompona u interpreta, kif ukoll kiteb u kkompona l-kanzunetta Vizzju li interpretat Raquel. Iż-żewġ kanzunetti għaddew għall-finali. Naħseb Fik kienet it-tieni kanzunetta li l-aktar li ġabet voti mill-pubbliku u issa hemm ukoll domanda mill-istazzjonijiet lokali tar-radju sabiex ikunu jistgħu idoqqu kemm Naħseb Fik, kif ukoll Vizzju. "Kemm jien kuntent li l-proġett tiegħi qed jieħu l-ħajja. Il-Mużika Maltija jixirqilha kull tifħir" ikkummenta Aidan fuq il-profil tiegħu ta' Facebook. Il-kanzunetta Naħseb Fik tant marret tajjeb li diġà telgħet fl-ewwel post fil-klassifika tal-iTunes ta' Malta. GRAZZI MALTA 🇲🇹👏🏻 Posted by AIDAN on Sunday, March 21, 2021 Fuq is-sit ta' muzikamuzika.org Aidan kien ikkummenta li "Ilni ħafna nixtieq naħdem fuq kanzunetta Maltija b'dan l-istil u namalgama dan il-ħoss mal-lingwa Maltija. Nemmen ħafna li biex inżommu l-kanzunetta Maltija ħajja għandna nevolvu u nimxu ma' ħsejjes moderni". Naħseb Fik hija kanzunetta bi stil pop kummerċjali li titratta dwar kif l-awtur qed jikteb rima fuq l-imħabba bħala turija ta' kemm jaħseb f'dil-persuna speċjali. Bi ħsejjes moderni u ħjiel ta' stil reggaeton . Naħseb Fik tappella għal ħafna nies li qegħdin 'l bogħod mill-maħbubin tagħhom. "Naħseb Fik" hija miktuba fuq stil differenti minn dak li s-soltu mdorrijin nisimgħu – rittmu mgħaġġel li jikkumplimenta dan l-istil, u jagħmel il-kanzunetta iżjed friska u tajba għar-radju. Il-kantawtur Aidan, li għandu 21 sena, beda jikkomponi l-mużika lura fl-2015 waqt workshop f'Londra. Minn hemm, hu kiteb bosta singles , 5 minnhom jagħmluha fl-ewwel post tal-klassifiċi lokali, bl-aktar waħda riċenti tidħol anke fi klassifika fil-Messiku. Fl-2018, Aidan kiteb kanzunetta għall-għażla tal-Malta Eurovision Song Contest u kklassifika fit-tielet post mill-ġurija u ddominat fil-klassifiċi lokali u Spotify matul dik il-ġimgħa. Aidan jispira ruħu minn artisti internazzjonali bħal Zak Abel, James Smith, Leon, Dua Lipa u Justin Bieber, fost l-oħrajn. Il-mużika tiegħu hi ispirata mill-akkwati u esperjenzi tal-ħajja, li jġegħluh jibdel l-emozzjonijiet f'kanzunetti.